
INTERVIURI 


De vorbá cu Andrei Tudor 


Andra Apostu 


Am  avut marea 
bucurie să discut 
despre muzica 
uşoară de astăzi cu 
compozitorul Andrei 
Tudor. 

El este unul dintre 
cei mai dinamici si 
actuali artişti din 
zona muzicii ușoare 
din România. 

ÎI găsim mereu implicat într-un proiect, mereu pe câte-o scenă 
sau alta din ţară, mereu compunând, aranjând muzică si 
păstrând vie tradiţia si cultura muzicii ușoare românești de 
calitate. În muzica ușoară de astăzi avem destul de puţine 
repere valoroase. Este o realitate mai puţin fericită care se 
transpune si la nivelul criticii de specialitate din același 
domeniu. Cu toate acestea există artiști care nu se lasă 
descurajati de fluxul mare de piese „la modă”; muzici scoase 
„pe bandă” dar care nu rezistă mai mult de o lună sau două pe 
posturile de radio. Există artisti care încă iubesc muzica ușoară 
adevărată, melodia, versurile cu sens, artiști care păstrează în 
arta lor o tradiţie de zeci de ani fără ca piesele lor să pară 
învechite. Andrei Tudor este unul dintre aceștia. 

Andra Apostu: Dragá Andrei, mi te amintesc din 
copilărie de când te întâlneam la concursurile de interpretare 
pianisticá. Erai un tânăr pianist promiţător, de ce ai renunţat la 
cariera de solist, cánd toti ne dorim asta, mai ales cánd suntem 
elevi sau studenti? 

Andrei Tudor: Eu tot timpul m-am aflat între cariere 
muzicale. Visul meu iniţial a fost să devin pianist solist. Am 
făcut cei 12 ani de școală la liceul George Enescu, cu un 
profesor minunat — sunt poate printre singurii care au studiat 12 
ani cu același profesor — domnul Constantin Niţu, căruia îi sunt 
foarte recunoscător. De la domnia sa am învăţat o mulţime de 
lucruri. Probabil că nu am mers mai departe cu cariera solistică 
datorită emoţiilor foarte mari care și acum mă încearcă în 
momentul în care urc pe scenă, absolut de fiecare dată. Cariera 
pianistică solistică mi se pare cel mai greu lucru — și tu știi 
foarte bine ce înseamnă să înveţi un repertoriu complet pe 
dinafară. Să nu mai spun de pregătirea de luni de zile pentru 25 
de minute în care iti descătușezi toată energia si tot ce ai 
acumulat. Sunt luni de muncă pe care le poti ruina, într-o 
secundă. 

A.A.: Acum vezi lucrurile așa dar atunci ai continuat 
studiul pianului în direcția asta, a unei cariere solistice. 

A.T.: Am mers totuși, mai departe, la conservator, am 
studiat cu doamna profesor Viorica Rădoi, cu domnul profesor 
Șerban Soreanu. Prima facultate am terminat-o la pian. Eu fac 
parte dintr-o familie de muzicieni — bunicul meu a fost 
compozitor de muzică ușoară, tatăl meu a studiat tot pianul și a 
fost ușor „corupt? de muzica ușoară, bunicul patern era pianist 
corepetititor la operă și pianist în ansamblul armatei, unde 
cânta numai muzică clasică. Tatăl meu și-a dorit foarte mult ca 
eu să fac pian de performanţă, am avut chiar și aceiași 
profesori, maestrul Niţu, apoi maestrul Dan Grigore, dar în 
același timp realiza dimensiunea sacrificiului cerut unui copil. 
Așadar, nu a insistat, nu a pus nicio presiune asupra mea. Eu 
nu simțeam, pe atunci, cariera solistică de performanță ca pe 
un sacrificiu dar, în același timp, am fost permanent ,virusat" de 
echipamente pe care le vedeam la tata prin studio, îmi plăceau 

enorm muzica pop și muzica ușoară (si îmi plac în continuare) 
și lucrurile au început să ia contur și într-o altă direcţie. 

Am terminat Conservatorul, desi în timpul studiilor 
fugeam pe la toate festivalurile și concertele de jazz, jazz-ul 
fiind a doua mea mare pasiune pe atunci. Îmi amintesc că 
doamna Viorica Rădoi m-a ajutat enorm, am rămas cu lucruri 
esenţiale mai cu seamă din zona acompaniamentului, care m- 
au ajutat și mai târziu la dirijat, modul în care trebuie să 
urmáresti solistul, etc. Am avut cu domnia sa o relație minunată 
chiar și după ce m-a dat afară de la clasă. Asta s-a întâmplat 
pentru că am fugit la un festival de jazz în Portugalia, cu o lună 
înaintea examenului de pian iar doamna Rădoi m-a avertizat: 
„dacă tu pleci acum la festival, eu te dau afară de la clasá!". Eu 
am mers pentru că reprezentam România într-un festival de 
jazz, a fost grozav, am fost foarte bine primiţi. Eh, și la 
întoarcere... mi-am primit „răsplata” promisă. Cu toate astea, 
am rămas prieteni buni si am un respect deosebit pentru 
dedicarea absolută a dumneaei si ca pianistă si ca pedagog. 
Apoi am continuat studiul pianului la maestrul Soreanu, cu care 
am avut o relaţie foarte bună, el era foarte deschis înspre 
muzica nouă și cea de jazz, făceam schimburi de CD-uri. 

A.A.: Deci mereu cu pianul aproape... 

A.T.: Totdeauna mă simt bine la pian, e primul și cel mai 
loial prieten. Eu nu pot sta fără un pian în apropiere, îl am 
instalat si pe telefon, acasă am si clapá si pian. 

A.A.: Íncepusesi deja sá compui, din studentie, in ce 
zoná a muzicii te aflai cu compozitiile tale? 

A.T.: Am început cu muzică pop dar mereu am fost 
atras de partea de orchestrá, jazz, big band, incepusem sá 
colaborez cu muzicieni din zona asta si am fost mereu pasionat 
de orchestrație. Conteazá si mediul în care te afli: il vedeam 
toatá ziua pe tatál meu cum scria, se aseza la pian, cu o masá 
pliantă alături, si compunea. lar eu îl imitam mereu când eram 
copil. După anul IV de facultate (am cântat la examenul de 
licență, sonata de Liszt), am rămas în zona jazz-pop, la partea 
de pian. Acum m-am cam întors la cântat, de curând am cântat 
propriul meu concert Fusion concerto în dublă calitate de dirijor 
și pianist. 

A.A.: Si pentru cá tot ai adus in discutie Fusion 
Concerto, creaţia ta recentă, hai să vorbim despre ea. 
Ascultându-l, am avut senzaţia că reprezintă, cel puţin pentru 
moment, esența adevărului tău artistic. 

A.T.: Mi-ar plăcea să cred că încă nu am ajuns la 
desăvârșirea mea artistică. Dar Fusion Concerto atinge mai 
multe zone. Prima parte este un pop fusion cu elemente de 
muzică clasică într-o formă de sonată, partea a ll-a este o 
baladă de jazz care reprezintă toti ,demonii" jazz-ului din mintea 
mea, demoni care apăreau în lumea muzicii clasice — cum cânt 
ceva clasic imediat îmi vine ceva si din jazz — iar partea a treia 
e un Rondo, care păstrează ideea unui refren foarte pregnant 
pe care l-am dezvoltat cât am putut de mult cu diverse 
procedee de compoziţie; totul pornește de la o temă pe care i-o 
cântam fetitei mele când o adormeam. Nu am fost singur în 
acest demers, vreau să îi mulţumesc maestrului Dan Dediu 
care m-a ajutat enorm și mi-a dat o mulţime de idei. 

A.A.: În Fusion Concerto tu esti pianist dar si dirijor? Ce 
reprezintă dirijatul pentru tine si cum ai valsat de-a lungul 
carierei tale între aceste trei ipostaze, compozitor, dirijor, 
pianist? 

A.T.: După ce am terminat secţia de pian a facultății, am 
vrut să dau examen la dirijat. Maestrul Anton Suteu, apropiat al 
familiei mele a zis NU! Tu vii la mine la compozitie desi eu 
oricum mergeam la cursurile lui tot timpul. Pentru mine a fost un 
om extrem de important, un om care m-a ajutat cánd eu nu 
stiam cá am nevoie de ajutor. Pe vremea aceea, deja 
compuneam muzică pop, eram și prin topuri de radiouri... Dar 
eu ziceam nu și nu, vreau să intru la dirijat. El a insistat să 
urmez masterul la el și am făcut întocmai. Își dorea și ca eu să 
preiau acea catedră iar acest lucru nu se putea decât ca 
doctorand ori eu eram tânăr, voiam să cânt, să plec prin lume, 
să compun... El spunea întotdeauna că eu sunt continuatorul lui 
în muzică. În clasa a Il-a am cântat o melodie — prima mea 
compoziţie — care semăna incredibil de mult, avea aceleași 
armonii cu piesa lui, Deschideţi poarta soarelui. Aveam multe 
gusturi comune, am fost prieteni foarte buni, doar că eu voiam 
să urmez dirijatul. Până într-o zi când m-a chemat la 

Conservator, m-a prezentat domnului Dediu si m-a obligat, 
practic, să mă înscriu la doctorat. După prima probă de 
admitere la doctorat l-am sunat să îi spun ce am făcut... două 
ore mai târziu am aflat că nu mai este. 

A.A.: Dincolo de muzica ușoară unde ţi-a fost 
confortabil să scrii, erai aproape de lumea aceea, îţi erau 
familiare multe lucruri... acum câţiva ani ai compus nici mai mult 
nici mai puţin decât... un musical, Parcul de Distractii! 

A.T.: Si ce plăcere mi-a făcut! Din păcate, nu avem o 
mare tradiție a musicalului. Principala motivaţie pentru mine a 
fost că am scris pentru orchestră. A fost dorința mea de a scrie 
o lucrare mare! Am acest... oarecare complex, să zicem. Din 
zona muzicală din care vin eu, lucrările au ca durată în jur de 3 
minute, 3 minute și jumătate, 4 minute. De aici încolo, deja nu 
mai intri în programele radio. Ori eu am nevoie de mai mult 
spaţiu ca să pot exprima tot ce îmi doresc. E foarte greu să 
sintetizezi ceea ce vrei să spui, în doar trei minute. 

lar la musical, mi-a plăcut mult și scenariul pe care l-am 
citit, din care mai apoi, mama mea a transformat anumite părti 
și eu am compus muzica. Sunt lucruri foarte frumoase acolo, 
mi-aş dori să se reia. Are o orchestră mare și mi-ar plăcea și să 
îl dirijez și, mai ales, aș vrea să încep să scriu altul. Am bucuria, 
mai nou, de a publica partituri. Am descoperit programul 
Sibelius — eu până acum scriam doar de mână. ÎI știam, dar în 
ultimul timp l-am folosit foarte mult. E intuitiv, e ușor de folosit, 
îmi place mult să îmi scriu partiturile acolo. Cea mai mare 
bucurie a unui compozitor este, pe de o parte când îţi termini 
lucrarea, dar cea mai mare cred cá este, atunci când ti se cântă 
muzica, aceea e împlinirea tuturor ideilor. E tare grea 
așteptarea, timpul ce trece până atunci. Fiecare motiv pe care îl 
scrii e încărcat de emoție, de trăire, de așteptare... oare se va 
cânta? Eu sunt chiar un artist norocos, pentru că am reușit să 
îmi văd multe lucrări cântate, mai ales cele pentru orchestră. 

A.A.: De unde ideea, dorința de a dirija? 

A.T.: Asta a fost o așteptare lungă... Îmi doream să 
dirijez încă de când eram în clasa a noua, a zecea, când am 
început să îmi dau eu seama ce face un dirijor. Apoi, am 
început să dirijez partituri găsite de mine aiurea, priveam multi 

dirijori printre care si pe tatăl meu sau pe lon Cristinoiu. Cred că 
in 2007 am dirijat prima data. Eram un fel de director muzical la 
Mega Star, unde má ocupam de orchestrá; dacá aveam un 
episod de musical má lásau sá imi construiesc orchestra pe 
specificul musicalului, dacá aveam arii din operetá, fáceam 
orchestratia pe acest tipar. A fost un mare avantaj cá má lásau 
sá o adaptez. Atunci am dirijat, practic, timp de patru ani cát a 
durat colaborarea, insá lucrurile nu erau complicat de gestionat. 
Desi imprimam cam 12-14 piese sáptámánal, ceea ce nu era 
putin, m-am descurcat, zic eu, foarte bine. Si atunci am simtit 
încă o dată acest gust pentru dirijat. Am studiat dirijatul cu 
maestrul Petru Andriesei și cu maestrul Valentin Gruescu. Am 
avut noroc de oameni care își doresc să îi înveţe pe alţii cu 
plăcere și cu dragul de a dărui. 

A.A.: Dar si asta implică o mare cantitate de emoții, cum 
ai reușit să le gestionezi? 

A.T.: Am avut si am trăit din nou emoţii mari dar tot mai 
mari sunt când sunt la pian, cel puţin din punctul meu de 
vedere. Tin minte când am cântat sonata de Liszt în studenție, 
am avut niște emoții îngrozitoare. Poate și pentru că aveam altă 
vârstă. 

A.A.: Cum reusesti să gestionezi relația psihologică cu 
orchestra? Atátia oameni pe care trebuie să îi coordonezi, să îi 
ghidezi, să îi corectezi uneori... 

A.T.: Aici stau bine, nu am avut niciodată vreun conflict 
cu orchestra. Dar ai responsabilitate mare ca dirijor, ești 
expresia muzicii pe scenă în acel moment! Mare parte din greu 
o rezolvă un instrument bun, orchestra adică, instrumentul 
colectiv. Cred că este cea mai complexă experienţă muzicală 
pe care o poti trăi. 

A.A.: Ca evoluţie, ai putea să îţi definesti un stil doar al 
tău? 

A.T.: Înainte, când se înscriau piese la o preselecție de 
Eurovision, de pildă, aveau un motto atașat, nu stiai oficial cine 
le-a compus. Dar noi recunoșteam stilul, asta e piesa lui Horia 
Moculescu, asta a lui Mihai Alexandru, asta e a lui lonel Tudor 
sau lon Cristinoiu (deși eu chiar am confundat, de multe ori, 
piesele lor, au un stil asemănător). Acum... toti sunt 

cameleonici, toată lumea compune ca toată lumea. La fel si cu 
muzica de film, o recunoșteam imediat. Eu sper totuși ca lumea 
care e interesată de muzica mea, să îmi recunoască stilul. De 
pildă, am o prietenă, muzician și textier, Dana Dorian, care îmi 
recunoaște stilul după primele două sunete. Plus că eu mereu 
am stat între lumi, lumea muzicii pop care a fost permanent cu 
mine, muzica clasică (generic denumită așa, desigur), ulterior 
jazz-ul... deci muzica mea este una „fuzionată”. Și nu cred că 
pot fi doar un singur lucru, într-un singur fel, pentru că iubesc 
foarte mult toate aceste domenii. Da, uneori fac mai multe într-o 
zonă si o neglijez pe alta, dar duc dorul celorlalte aspecte: când 
dirijez mult duc dorul compoziţiei, când scriu mult îmi e dor să 
dirijez; ce pot spune e că am o constantă: cântatul la pian, el e 
tot timpul acolo. 

A.A.: Deci tu faci ceea ce simți, nu te-ai preocupat de a 
teoretiza ceea ce faci? 

A.T.: Da, fac ceea ce simt iar numărul mare de ore 
dedicate acestei meserii, pe toate planurile, cred că m-au ajutat 
enorm. Nu a existat niciodată presiune, totul vine dintr-o 
dragoste enormă. Nici părinţii mei nu m-au forțat vreodată. 

A.A.: Care este lucrarea de care ești tu cel mai mândru, 
un „giuvaer” de compozitor? 

A.T.: Fiecare piesă reprezintă un moment. Poţi avea un 
copil preferat dacă sunt toti ai tăi? Fiecare piesă e parte din 
tine, un adevăr al unui moment pe care ti l-ai asumat. E drept 
că am piese pe care acum poate nu le-as mai asculta dar chiar 
și așa și alea îmi sunt dragi cumva. 

A.A.: Spre ce crezi că te indrepti? Un exercițiu de 
imaginaţie, unde te vezi tu peste timp? 

A.T.: Ştii ce cred eu? Cred că muzica pop, chiar si jazz- 
ul — care dintotdeauna a fost o zonă de nișă, o zonă elitistă, la 
fel cum este și muzica „serioasă”, „savantă” — se decantează în 
timp. Timpul decide calitatea. Lucrurile bune se decantează în 
timp iar fiecare dintre aceste genuri se comportă ca un vin bun, 
care își arată calităţile după o vreme. 

Am avut o serie de concerte — eu am încercat să o 
numesc o „Istorie Simfonică a Muzicii Ușoare Românești” — în 
care am luat cântece de la cele ale lui lon Vasilescu până la 

cántece de prin anii 2000, le-am reorchestrat si am sustinut 
concerte la Opera din Cluj, la Opera din Brasov, la Filarmonica 
Pitesti etc. lar muzica a fost primitá extraordinar, oamenii erau 
incántati cá pot fredona refrenul. 

A.A.: Si aici ajungi la vorba bunicului tău cá “Melodia e 
regina”? 

A.T.: Mi-a spus când eram foarte mic, când l-am chemat 
să asculte o piesă care avea groove, avea ce îi trebuie: „nu uita 
că în muzica asta regina este melodia”. Într-adevăr, o melodie 
bună rezistă. Eu am crescut cumva guvernat de acest principiu 
și de asta îmi e și greu când aud acum melodii pe două note și 
cu patru armonii... Construcţia melodică era la mare preţuire, 
apoi armonizarea. Mă gândesc că armonia e universul în care e 
regină melodia, dar astăzi nu mai este așa. 

Eu scriu ce simt să scriu. Nu aș putea face ceva în care 
nu aș crede. 

Și cred că acești oameni care compun muzica asta de 
consum, încă nu au suficientă personalitate ca să poată 
schimba ceva și scriu... ce se vinde. Sunt ca niște mici robotei 
ai industriei. Am o mulţime de studenţi care lucrează în case de 
producţie, peste tot există absolvenţi de Conservator, în special 
de la secția noastră de Compoziţie muzică ușoară. Am studenti 
buni, mă bucur mult de ei și de succesele lor, au multe piese 
radiodifuzate. Si le-am tot spus: dacă fiecare dintre noi ar 
schimba puţin, 1% din ce e pe piaţă, la un moment dat ar fi 
foarte bine. Am doi studenţi în care cred foarte mult și sunt 
convins că vor răzbi dar încă nu au reușit și nu au fost lăsaţi să 
își impună pretenţiile lor artistice și financiare. 

A.A.: Trebuie să te întreb asta: de ce vals în mi BEMOL 
minor?? 

A.T.: L-am compus ín primul an de facultate si l-am 
publicat mai târziu. Îmi plac tonalitátile cu bemoli, mi bemol 
minor suná bine... chiar dacá pe pian sunt aceleasi clape, 
fiecare tonalitate are un parfum al ei si in special relatia dintre 
acorduri, pentru cá nimic scos din context nu inseamná ceva, 
dar relatia dintre acorduri, da. 

Îmi place ideea de „dark side" si „bright side" a 
cadranului tonal, conform unui tánár jazzman, Jacob Collier, 

care foloseste aceste acorduri, armonii din cercul de cvinte, o 
datá pe partea ,bright" cu diezi si apoi pe partea ,dark" cu 
bemoli. Si pentru mine, această alegere are altă culoare, se 
așează altfel în „stomacul” meu de compozitor. 

A.A.: Ce părere ai despre zona muzicii de film din 
România? 

A.T.: Eu cred că aici sunt lucruri care se leagă și de 
evoluţia societăţii. Odată cu anii 90 si desființarea studioului de 
la Buftea, compozitorii de muzică de film au început să lucreze 
cu propriile resurse si cred că aici s-a creat o mică ruptură. 
Regizorii au început să nu-și mai dorească acel sound în filmele 
lor; aici nu e ca la Hollywood unde muzica e sufletul filmului. 
Filmul românesc are sufletul și identitatea sa. Și în filmul 
european, nu doar românesc, există foarte multe momente de 
liniște. 

A.A.: De ce crezi că s-a ajuns în acest moment cu... 
liniștea în prim plan? 

A.T.: Am senzaţia că s-a pierdut un pic din expresie în 
toate aspectele vieţii noastre, mi se pare că oamenii sunt mai 
lipsiţi de emoție. Nu se mai caută aceste muzici. Se practică 
mult estetica urátului acum, e foarte căutată și sigur că poate fi 
mai la îndemână să condamni decât să iubesti. 

Am avut însă un concert la filarmonica din Brașov si am 
încercat să reorchestrez muzică de film din pelicule importante, 
muzici compuse de Anton Suteu, Adrian Enescu, George 
Grigoriu, Temistocle Popa, Radu Șerban, etc., pentru care nu 
există partituri. Concertul a fost o reușită, piesele au fost primite 
foarte bine de public! 

A.A.: Ai schimba ceva în ceea ce se întâmplă astăzi în 
plan muzical? Ti-ar plăcea ca lucrurile să meargă într-o altă 
direcție în muzica pop dar nu numai, în muzică in general? 

A.T.: Mi-ar plăcea ca oamenii să conștientizeze că arta 
este hrană pentru suflet iar dacă nu ne hrănim cu ce trebuie ne 
putem îmbolnăvi foarte tare și pe termen lung. Poate nu cu 
efecte imediate, dar în timp, lucrurile nu vor sta prea bine. Mi-ar 
plăcea ca oamenii să aibă mai mult timp pentru a simți. Lucru 
care nu prea se mai întâmplă, oamenii sunt din ce în ce mai 
„robotizaţi”, mai lipsiţi de sentimente — emoţiile și sentimentele 

deja au devenit dezavantaje, slăbiciuni. Cred cá dacă lumea si- 
ar da seama că poate fi fericită cu puţin ar fi mult mai fericită cu 
adevărat. 

A.A.: Cum se derulează procesul de compoziție în 
muzica pop? Primele sunt versurile? 

A.T.: Nu e o regulă, să știi. Exista o meserie, cea de 
textier — spun că exista pentru că nu prea mai sunt oameni care 
fac asta. De regulă, compozitorul venea cu melodia apoi apela 
la un textier care îi scria versurile pe fiecare silabă, adaptându- 
se muzicii, cumva. De aceea, de multe ori, versurile scoase de 
pe melodii nu au mare valoare poetică. Dar sunt și situaţii când 
versurile au foarte mare greutate. De pildă mama mea a scris 
versurile pentru o piesă a lui Bogdan Cristinoiu, Un actor grăbit. 
Ideea asta pusă pe melodia respectivă a fost o rețetă de 
succes. Acum sunt alte metode, adaptate la actualitate. lar 
drepturile de autor iarăși sunt în discuţie, de pildă la italieni sunt 
acordate remuneratii mai mari în pondere autorului de text 
decât compozitorului. 

A.A.: Ce părere ai despre diferența dintre compozitor, 
illustrator, aranjor... cine e mai important? Când orchestrezi, 
rearanjezi... nu devii tu autor? 

A.T.: De multe ori vine cineva cu o idee genială, ţi-o 
fredonează și atât, dar tu faci toată munca de producție, o 
aranjezi, o orchestrezi. Deci cine e mai important, cel care a 
venit cu melodia pe un reportofon și nu știe nici să o scrie pe 
note, sau cel care are aceste cunoștințe, profesionistul? Eu 
încă nu am reușit să găsesc un răspuns. Acest lucru se poate 
rezolva din procentele dreptului de autor generat ulterior — 
posibil generat — de creaţia respectivă. Pe de altă parte, dacă 
primează melodia — mă gândesc ce fredonează omul? Muzica 
pop este un gen cu o largă audienţă, autorul își dorește să fie 
fredonat, nu? Nu structura armonică e esenţială aici. Ce rămân 
sunt melodia și versurile. Uite, cei de la Beatles nu știau să 
scrie muzica lor pe note. Cred că munca de orchestrator e 
foarte importantă. Dar nu iti poti declara niciodată munca fără 
acordul autorului. Pe de altă parte, noi ştim că pe Preludiul în 
Do major de Bach, a venit Gounod și a scris Ave Maria. Care 
contribuţie e mai importantă? Linia e generată de structura 

armonică, nu e doar o melodie simplă, armonia este 
fundamentală acolo. 

A.A.: Ce se întâmplă cu generaţiile noi? 

A.T.: Sunt oameni bine pregătiţi, dar nu multi. Am totuși 
încredere că, faptul că muzica se reinventează, va ajuta mult 
evoluţiei. Din păcate nu mai există concursuri de creaţie în zona 
muzicii pop, e foarte ciudat. Așa cum nu există nici o critică de 
specialitate, doar cancan... E mare nevoie. Am în plan să scriu 
ceva nou, nu pot da prea multe detalii, nu am voie. O să fie în 
genul operetei, musicalului — oricum granița dintre ele e foarte 
firavă. Planurile mele ar fi să reușesc să îmi definitivez piesele, 
să le pun pe un disc, pentru că sunt împrăștiate, să încep să fac 
puţină ordine. Îmi doresc să compun cât mai mult, să dirijez — 
uite, mi-aş dori să dirijez și eu Patetica de Ceaikovski, nu știu 
unde, când, cum, dacă pot... 

A.A.: Îţi doresc să reusesti! 

A.T.: Si când o să fiu eu mulţumit de tot ce am compus 
— nu știu când va veni și momentul ăsta, o să mă apuc din nou 
de cântat la pian. 


SUMMARY 
Andra Apostu - A Conversation with Andrei Tudor 


It was a real joy to discuss about today's Romanian pop music 
with Andrei Tudor. He is one of the most dynamic and modern 
contemporary composers in the pop music area in Romania. 
We find him always involved in some projects, always on stage 
here and there all around the country, always composing or 
arranging something, keeping tradition alive and the culture of 
high quality Romanian pop music. In this particular area we 
have only a handful of really valuable artists. It is a less happy 
perspective that is also present in the critics of the same artistic 
domain. Still, there are artists that are not discouraged by the 
heavy flow of „in fashion" music, issued „fast-forward” but with a 
short life on radio playlists. We still have artists that love good 
pop music, melody, good lyrics, people that cherish decades of 
traditions in their compositions without being obsolete or out of 
date. Andrei Tudor is one of these artists. 

